কুড়িগ্রাম : কুড়িগ্রামে ধরলা, তিস্তা, ব্রহ্মপুত্র ও দুধকুমারসহ প্রধান নদ-নদীর পানি বৃদ্ধি পাওয়ায় নদ-নদীর অববাহিকায় ২০টি ইউনিয়নের অর্ধশত চরগ্রামের নিম্নাঞ্চল প্লাবিত হয়েছে। পানিবন্দি হয়ে পড়েছে এক হাজার পরিবারের ৫ হাজার মানুষ। মঙ্গলবার সকালে সদর উপজেলার হলোখানা ইউনিয়নের মাস্টারের হাট এলাকায় বন্যার পানিতে ডুবে আবদুস ছাত্তার নামে এক বৃদ্ধের মৃত্যু হয়েছে। ২৪ ঘণ্টায় ধরলায় ১২৩ সেমি. ব্রহ্মপুত্রে ৭ সেমি. ও দুধকুমারে ২০ সেমি. ও তিস্তায় ৩৮ সেন্টিমিটার পানি বেড়েছে। ধরলা নদীর পানি বিপদসীমার খুব কাছাকাছি অবস্থান করছে। ধরলা নদীর অববাহিকার হলোখানা, ভোগডাঙা, মোঘলবাসা, বড়ভিটা, শিমুলবাড়ি, বেগমগঞ্জ, পাঁচগাছিসহ ২০টি ইউনিয়নের নিম্নাঞ্চল প্লাবিত হয়েছে। পানিবন্দি হয়েছে প্রায় পাঁচ হাজার মানুষ।